## Pravilnik o dodjeli adresa i brojeva

### NN 85/2012 (25.7.2012.), Pravilnik o dodjeli adresa i brojeva

85 25.07.2012 Pravilnik o dodjeli adresa i brojeva

HRVATSKA AGENCIJA ZA POŠTU I ELEKTRONIČKE KOMUNIKACIJE

1957

Na temelju članka 12. stavka 1. točke 1., članka 70. stavka 9. i članka 78.a. stavka 4. Zakona o elektroničkim komunikacijama (»Narodne novine« broj 73/08 i 90/11) Vijeće Hrvatske agencije za poštu i elektroničke komunikacije donosi

PRAVILNIK

O DODJELI ADRESA I BROJEVA

I. OPĆE ODREDBE

Sadržaj

Članak 1.

Ovim pravilnikom propisuju se način i postupak u vezi s dodjelom adresa i brojeva, izgled i sadržaj obrasca zahtjeva za primarnu dodjelu adresa i brojeva i obrasca zahtjeva za davanje suglasnosti na prijenos prava na uporabu adresa i brojeva te način i uvjeti uporabe brojeva iz raspona koji počinje brojem 116.

Pojmovi i značenja

Članak 2.

U smislu ovog pravilnika pojedini pojmovi imaju sljedeće značenje:

1. Zakon: Zakon o elektroničkim komunikacijama,

2. Agencija: Hrvatska agencija za poštu i elektroničke komunikacije,

3. adresa: ukupnost svih sastavnica adresiranja (znakovi, slova, znamenke i signali) koje se upotrebljavaju za određivanje odredišta veze,

4. brojevi: nizovi znamenaka koji se upotrebljavaju za adresiranje u elektroničkim komunikacijskim mrežama,

5. e-Operator: sustav kroz kojeg se podnose zahtjevi za primarnu dodjelu adresa i/ili brojeva, zahtjevi za davanje suglasnosti na prijenos prava na uporabu adresa i/ili brojeva i podaci o grupi brojeva,

6. grupa brojeva: skup brojeva koji uključuje sve brojeve koji imaju isti broj znamenki i istu namjenu prema Planu numeriranja,

7. blok brojeva: neprekinuti dio brojevnog prostora određen prvim i zadnjim brojem,

8. nepokretna elektronička komunikacijska mreža: elektronička komunikacijska mreža koja ne obuhvaća pokretnu elektroničku komunikacijsku mrežu,

9. pokretna elektronička komunikacijska mreža: elektronička komunikacijska mreža koja omogućuje uspostavljanje elektroničke komunikacijske veze i u uvjetima fizičkog kretanja korisnika usluga te mreže.

10. Plan adresiranja: ukupnost svih mogućih kombinacija sastavnica adresiranja koje se upotrebljavaju za jedinstveno prepoznavanje osoba, računalnih procesa, strojeva, uređaja ili elektroničke komunikacijske opreme koja je uključena u postupak ostvarivanja veze,

11. Plan numeriranja: ukupnost svih mogućih kombinacija sastavnica adresiranja uz pomoć znamenaka radi jedinstvenog prepoznavanja osoba, računalnih procesa, strojeva, uređaja ili elektroničke komunikacijske opreme koja je uključena u postupak ostvarivanja veze.

II. PRIMARNA DODJELA ADRESA I BROJEVA

Općenito

Članak 3.

(1) Pravo na uporabu adresa i/ili brojeva stječe se na temelju odluke Agencije o primarnoj dodjeli adresa i/ili brojeva.

(2) Pravo iz stavka 1. ovog članka može steći operator uz uvjete propisane Zakonom i ovim pravilnikom.

Zahtjev za primarnu dodjelu adresa i/ili brojeva

Članak 4.

(1) Zahtjev za primarnu dodjelu adresa i/ili brojeva podnosi se Agenciji elektroničkim putem na obrascu koji propisuje Agencija i to putem sustava e-Operator.

(2) Zahtjev iz stavka 1. ovog članka može se podnijeti za dodjelu adresa i/ili brojeva utvrđenih Planom adresiranja i Planom numeriranja.

(3) Agencija na svojim internetskim stranicama objavljuje popis adresa i brojeva.

(4) Popisom iz stavka 3. ovog članka definirane su sljedeće kategorije brojeva i adresa:

a. slobodan – adresa ili broj je slobodan za primarnu dodjelu,

b. dodijeljen – adresa ili broj je dodijeljen u postupku primarne dodjele,

c. u mirovanju – adresa ili broj je izvan uporabe u razdoblju od 6 mjeseci, a nakon isteka tog razdoblja adresa ili broj postaje slobodan,

d. prenesen – broj je primarno dodijeljen jednom operatoru, a koristi se u mreži drugog operatora.

(5) U slučaju zaprimanja nepotpunog zahtjeva iz stavka 1. ovog članka, Agencija može odrediti primjereni rok za dopunu zahtjeva.

(6) U slučaju ako ni nakon roka iz stavka 5. ovog članka Agencija ne zaprimi potpun zahtjev, Agencija će isti odbaciti.

Dodjela blokova brojeva i dodjela adresa

Članak 5.

(1) Za usluge u nepokretnoj elektroničkoj komunikacijskoj mreži operator može podnijeti Zahtjev za primarnu dodjelu brojeva u sljedećim blokovima brojeva:

– 100,

– 1.000,

– 10.000,

– 100.000 brojeva.

(2) Iznimno od stavka 1. ovog članka, Agencija može na temelju opravdanog zahtjeva operatora dodjeljivati brojeve i u blokovima brojeva od 10 brojeva ili pojedinačno, u svrhu osiguravanja djelotvornog upravljanja adresnog i brojevnog prostora.

(3) Za usluge u pokretnoj elektroničkoj komunikacijskoj mreži operator može podnijeti Zahtjev za primarnu dodjelu brojeva u sljedećim blokovima brojeva:

– 100.000,

– 1.000.000,

– 10.000.000 brojeva.

(4) Agencija dodjeljuje adrese na temelju zahtjeva operatora za pojedinačnom dodjelom adresa.

Odluka o primarnoj dodjeli

Članak 6.

(1) O zahtjevima iz članka 4. ovog pravilnika Agencija odlučuje prema redoslijedu njihovog zaprimanja.

(2) Agencija će u roku od 30 dana od zaprimanja Zahtjeva za primarnu dodjelu adresa i/ili brojeva donijeti odluku o primarnoj dodjeli adresa i/ili brojeva ako su kumulativno ispunjeni sljedeći uvjeti:

a. adrese i/ili brojevi namijenjeni su Planom adresiranja i Planom numeriranja u svrhe navedene u zahtjevu

b. adrese i/ili brojevi su raspoloživi.

Implementacija primarne dodjele adresa i/ili brojeva

Članak 7.

(1) Operator koji u svojoj mreži implementira adrese i brojeve dodijeljene primarnom dodjelom drugom operatoru, mora omogućiti njihovo korištenje u roku od 8 dana od dana primitka zahtjeva operatora za implementaciju dodijeljenih adresa i brojeva, uz izuzetak u slučajevima kada implementacija adresa i brojeva iziskuje i promjene cjenika operatora, kada se rok produljuje za 8 dana.

(2) Iznimno od stavka 1. ovog članka, ukoliko nema tehničkih mogućnosti za implementaciju, operator je obvezan o tome u roku od tri dana od dana zaprimanja zahtjeva izvijestiti podnositelja zahtjeva za implementaciju brojeva i Agenciju.

III. SEKUNDARNA DODJELA ADRESA I BROJEVA

Članak 8.

(1) Operatori kojima su odlukom Agencije iz članka 6. ovog pravilnika adrese i/ili brojevi dodijeljeni primarnom dodjelom, mogu dodijeljene adrese i/ili brojeve dodjeljivati sekundarnom dodjelom drugim operatorima i krajnjim korisnicima usluga.

(2) Iznimno od stavka 1. ovog članka, sekundarnom dodjelom nije moguće dodjeljivati kodove koji označavaju operatore.

(3) Operator koji sekundarnom dodjelom dodjeljuje dodijeljene adrese i/ili brojeve obvezan je voditi računa o načelu transparentnosti, objektivnosti, nepristranosti i jednake dostupnosti odgovarajućeg broja adresa i brojeva svim operatorima i korisnicima usluga.

(4) Operatori su obvezni omogućiti da adrese i brojevi dodijeljeni sekundarnom dodjelom drugim operatorima i krajnjim korisnicima usluga budu dostupni iz svih elektroničkih komunikacijskih mreža u Republici Hrvatskoj.

(5) Operator koji sekundarnom dodjelom dodjeljuje dodijeljene adrese i/ili brojeve ima pravo samo na naknadu troškova primarne dodjele za uporabu adresa i/ili brojeva.

IV. UVJETI UPORABE ADRESA I BROJEVA

Članak 9.

(1) Operatori su obvezni pridržavati se uvjeta korištenja adresa i/ili brojeva propisanih Zakonom i ovim pravilnikom.

(2) Operator koji primarno dodijeljene brojeve dodjeljuje sekundarno drugom operatoru, obvezan je omogućiti korištenje sekundarno dodijeljenih brojeva najkasnije u roku od 8 dana od dana primitka zahtjeva operatora za implementaciju navedenih brojeva.

(3) Ostali operatori moraju u roku od 8 dana od dana primitka obavijesti o sekundarnoj dodijeli brojeva unutar mreže operatora iz stavka 2. implementirati navedene brojeve unutar svoje mreže.

(4) Iznimno od stavka 2. ovog članka, ukoliko nema tehničkih mogućnosti za implementaciju, operator je obvezan o tome u roku od tri dana od dana zaprimanja zahtjeva izvijestiti podnositelja zahtjeva za implementaciju brojeva i Agenciju.

V. PRIJENOS PRAVA NA UPORABU ADRESA I BROJEVA

Članak 10.

(1) Operatori kojima su odlukom Agencije iz članka 6. ovog pravilnika adrese i/ili brojevi dodijeljeni primarnom dodjelom, mogu prenijeti pravo na uporabu tih adresa i/ili brojeva na drugog operatora uz prethodno pribavljenu suglasnost Agencije.

(2) Zahtjev za davanje suglasnosti iz stavka 1. ovog članka zajednički podnose operator koji prenosi adrese i/ili brojeve i operator na kojeg se prenose adrese i/ili brojevi.

(3) Zahtjev za davanje suglasnosti podnosi se elektroničkim putem na obrascu koji propisuje Agencija i to putem sustava e-Operator.

(4) O zahtjevu iz stavka 2. ovog članka Agencija će odlučiti u roku od 30 dana od zaprimanja potpunog zahtjeva.

Provjera načina uporabe brojeva

Članak 11.

(1) Operatori su obvezni voditi popis adresa i/ili brojeva dodijeljenih primarnom dodjelom te adresa i/ili brojeva koje su dodijelili sekundarnom dodjelom.

(2) Popis iz stavka 2. ovog članka za svaku grupu brojeva mora sadržavati sljedeće:

a. sekundarno dodijeljenu količinu brojeva u grupi u trenutku provjere,

b. primarno dodijeljenu količinu brojeva u grupi za prethodnu godinu,

c. količinu brojeva u grupi koju operator planira zatražiti primarnom dodjelom u sljedećoj godini,

d. podatak o mreži na kojoj je broj aktiviran ukoliko je riječ o operatorima koji nemaju vlastitu mrežu.

(3) Grupe brojeva prema uslugama propisane su Planom numeriranja i Planom adresiranja.

(4) Operatori su obvezni podatke iz stavka 2. ovog članka dostaviti Agenciji na zahtjev jednom godišnje.

(5) Podaci iz stavka 2. ovog članka dostavljaju se Agenciji elektroničkim putem na obrascu koji propisuje Agencija, i to putem sustava e-Operator.

(6) Agencija obavlja provjeru načina uporabe dodijeljenih adresa i brojeva temeljem dostavljenih podataka iz stavka 2. ovog članka te na prikladan način objavljuje rezultate provjere.

VI. DODJELA BROJEVA 116XXX

Usluge od društvenog značaja

Članak 12.

(1) Brojevi 116XXX su šesteroznamenkasti harmonizirani europski kratki brojevi koji se dodjeljuju za pružanje usluga od društvenog značaja s posebnom socijalnom osjetljivosti.

(2) Usluge od društvenog značaja s posebnom socijalnom osjetljivosti namijenjene su za pružanje informacija, pomoći, podrške i izvješćivanje građana u skladu s mjerodavnom odlukom Europske komisije.

(3) Agencija na svojim internetskim stranicama objavljuje brojeve iz raspona 116 zajedno s uslugama kojima je pojedini raspon namijenjen.

(4) Brojevi iz stavka 1. ovog članka mogu se dodjeljivati samo za pružanje onih usluga za koje je pojedini broj iz raspona 116 dodijeljen.

Zahtjev za dodjelu brojeva 116XXX

Članak 13.

(1) Agencija pokreće postupak za dodjelu pojedinog broja iz raspona 116 na temelju zaprimljenog Zahtjeva za dodjelu broja 116XXX.

(2) Zahtjev iz stavka 1. ovog članka mogu podnijeti operator ili neprofitna organizacija čije su djelatnosti vezane uz usluge od društvenog značaja.

(3) Zahtjev iz stavka 1. ovog članka podnosi se Agenciji elektroničkim putem na obrascu koji propisuje Agencija i objavljuje na svojim internetskim stranicama.

(4) U slučaju zaprimanja nepotpunog zahtjeva iz stavka 1. ovog članka, Agencija može odrediti primjereni rok za dopunu zahtjeva.

(5) U slučaju ako ni nakon roka iz stavka 4. ovog članka Agencija ne zaprimi potpun zahtjev, Agencija će isti odbaciti.«

Postupak dodjele brojeva 116XXX

Članak 14.

(1) Agencija će, po zaprimanju Zahtjeva za dodjelu brojeva 116XXX, na svojim internetskim stranicama objaviti obavijest o zaprimanju tog zahtjeva zajedno s dokumentacijom za dodjelu broja 116XXX te o istom obavijestiti podnositelja zahtjeva.

(2) Podnositelj zahtjeva obvezan je u roku od 15 dana od objave obavijesti iz stavka 1. ovog članka dostaviti agenciji ponudu za dodjelu broja 116XXX.

(3) Podnositelj zahtjeva obvezan je izraditi ponudu u skladu s dokumentacijom za dodjelu broja 116XXX.

(4) Dokumentacijom za dodjelu broja 116XXX propisuje se sadržaj ponude, dokazi sposobnosti, rok valjanosti ponude, oblik ponude, kao i ostali uvjeti vezano uz izradu ponude i dodjelu i korištenje broja 116XXX.

(5) Agencija će u roku od 30 dana od dostave potpune ponude donijeti odluku o dodjeli broja 116XXX.

(6) Odlukom iz stavka 5. ovog članka, ako je podnositelj zahtjeva za dodjelu neprofitna organizacija, određuje se operator kojemu se primarno dodjeljuje broj 116XXX te neprofitna organizacija kojoj navedeni operator mora dati na korištenje dodijeljeni broj 116XXX, kao i uvjeti korištenja dodijeljenog broja 116XXX.

(7) Odlukom iz stavka 5. ovog članka, ako je operator podnositelj zahtjeva za dodjelu, određuje se primarna dodjela broja 116XXX te se tom operatoru ujedno daje broj na korištenje.

Način pružanja usluga od društvenog značaja

Članak 15.

(1) Operator i/ili neprofitna organizacija (pružatelji usluga) obvezni su pružati usluge od društvenog značaja krajnjim korisnicima.

(2) Pravo pristupa uslugama od društvenog značaja mora biti bez naknade za pozivatelje navedene usluge odnosno krajnje korisnike.

(3) Pružatelji usluga ugovorom uređuju međusobne odnose u svezi načina podmirivanja troškova dolaznih poziva.

(4) Pružatelji usluga ne smiju koristiti brojeve 116XXX za oglašavanje, zabavu, marketing i prodaju te buduću prodaju komercijalnih usluga.

(5) Pružatelji usluga moraju osigurati neprekinuto korištenje usluga od društvenog značaja tijekom 24 sata svakog dana u tjednu.

(6) Ako pružatelji usluga ne koriste dodijeljeni broj 116XXX prema uvjetima određenim dokumentacijom za dodjelu broja 116XXX, Agencija će donijeti odluku o oduzimanju dodijeljenog broja.

VII. PRIJELAZNE I ZAVRŠNE ODREDBE

Članak 16.

(1) Stupanjem na snagu ovoga pravilnika prestaje vrijediti Pravilnik o dodjeli adresa i brojeva (»Narodne novine« broj 154/08).

(2) Agencija će prilikom donošenja odluke o primarnoj dodjeli adresa i/ili brojeva voditi računa da ne dodjeljuje brojeve i/ili adrese ukoliko dolazi do preklapanja prvih znamenaka brojeva, u slučaju brojeva s različitim brojem znamenki. Nakon isteka roka od godinu dana od stupanja na snagu ovog pravilnika, Agencija će donositi odluke o primarnoj dodjeli adresa i/ili brojeva neovisno o preklapanju prvih znamenaka brojeva u slučaju brojeva s različitim brojem znamenki te su svi operatori obvezni ispravno usmjeravati pozive prema četveroznamenkastim i šesteroznamenkastim brojevima sa istim početnim znamenkama.

Članak 17.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-02/12-02/11

Urbroj: 376-12-12-1

Zagreb, 18. srpnja 2012.

Predsjednik Vijeća
Miljenko Krvišek, dipl. ing. el., v. r.

Pravilnik, NN 85/2012-1957